Sonja Mikkelsen (S), 2000-12-05:
Ja, så skal vi til det igen.
Selv en sundhedsminister kan blive ramt af forkølelse.
Jeg ved godt, at nogle partier ikke bryder sig så meget om den offentlige sektor.
Venstre og De Konservative ønsker udlicitering og privatisering, og det ønske skal endnu en gang markeres med forslaget om at ændre reglerne vedrørende kommunal hjemmesygepleje.
Jeg tror, det er tredje eller fjerde gang, det spørgsmål er rejst her i Folketinget.
Venstre og De Konservative ønsker, at kommunerne får mulighed for at udlicitere den sygepleje, som borgerne skal tilbydes, til private firmaer, og det vil regeringen ikke.
Forslagsstillerne begrunder forslaget med, at udviklingen i social- og sundhedssektoren tilskynder til, at kommunalbestyrelserne til stadighed får mulighed for at udvikle nye veje til at forbedre kvaliteten og effektiviteten af serviceydelser, og det er jeg for så vidt enig i.
Men jeg er helt uenig i, at den slags opgaver, som hjemmesygeplejen varetager hos borgerne, kan sammenlignes med serviceydelser som f.eks. rengøringshjælp.
Regeringen har derfor den klare opfattelse, at kvalitet og effektivitet i løsningen af netop denne opgave sikres bedst i offentligt regi.
Og så vil jeg også godt pege på, at det kan blive vanskeligere at sikre patienterne et sammenhængende behandlingsforløb i forbindelse med udskrivning fra sygehus og efterbehandling i hjemmet
, hvis hjemmesygeplejen bliver en opgave for private.
Frem for risikable eksperimenter med privatisering af centrale opgaver i vores velfærdssystem, ja, der bør vi fastholde den gode hjemmesygepleje, som kommunerne har bygget
Og så kan kommunerne eksperimentere med licitationer, hvor mulighederne er, og de er vidtgående, frem for at blive ved med at hænge sig i, at her er en grænse trukket, altså her er noget, man ikke kan.
Udlicitering af hjemmesygeplejens i nogle tilfælde meget tunge pleje- og behandlingsopgaver er ikke løsningen, når kommunerne skal udvikle kvalitet og effektivitet.
Og så er der lige det efterhånden velkendte faktum: Vi mangler hænder inden for næsten alle faggrupper i sundhedsvæsenet, og forestiller man sig, at private firmaer skal stå for hjemmesygeplejen, ja, så vil de naturligvis bruge lønnen til at skaffe sig arbejdskraft i konkurrence med den offentlige sektor, og dermed drives lønniveauet op med afsmittende effekt på lønniveauet i det offentlige sundhedsvæsen, og det vil i sidste ende give større offentlige udgifter uden nogen som helst sikkerhed for bedre service.
At Venstre og De Konservative på den måde vil arbejde for højere offentlige udgifter, ja, det kan da godt undre, men det er vel noget med kritikløst at gå ind for de frie markedskræfter uden i de konkrete tilfælde at overveje, om det nu også er det klogeste. Der er altså også en god samfundsøkonomisk grund til at fastholde, at hjemmesygeplejersker er offentligt ansatte.
Men den vigtigste grund for regeringen er som sagt, at med offentligt ansatte hjemmesygeplejersker er der et godt grundlag for sammenhæng og samarbejde mellem sundhedsvæsenets sektorer og dermed et godt grundlag for sammenhængende, effektive behandlingsforløb, hvor borgeren oplever, at det er hans eller hendes velbefindende under en ofte belastende sygdom, det drejer sig om.